L’Escola d’Estiu de Burjassot acosta xiquets i joves a un dels pulmons verds del municipi, l’Hort d’Almenar
2025-07-24

Amb el final del mes de juliol, també s’està acostant el final de les activitats per a xiquets i joves programades des de l’Institut Municipal de Cultura i Joventut de Burjassot dins de l’Escola d’Estiu, la Summer School i l’Estiu Jove.

Entre aqueixes activitats es troba la visita a l’Hort d’Almenar, un jardí mediterrani creat fa trenta anys pels biòlegs Julio Lacarra i Ximo Sánchez, que els xiquets i joves de Burjassot han pogut descobrir, connectant amb la naturalesa, d’una manera divertida, amb proves que els monitors han preparat a manera d’endevinalles, cançons o amb la construcció de piràmides humanes.

Aquest pulmó verd de Burjassot també podrà ser visitat pels seus veïns i veïnes gràcies al conveni signat entre l’alcalde de Burjassot, Rafa García, i Julio Lacarra com a director tècnic del projecte de l’Hort d’Almenar. Una signatura, ratificada el passat mes d’abril, en la qual també es va comptar amb la presència de la propietària del terreny, Mª Teresa Almenar.

L’Escola d’Estiu prompte tancarà les seues portes, però mentrestant continua oferint multitud d’activitats per a fer inoblidable la seua última setmana.